Drög júní 2019

**REGLUGERÐ**

**um merkingu veiðarfæra og töpuð veiðarfæri**

**I. kafli. Merking veiðarfæra**

1. gr.

*Skylda til merkinga.*

Kyrrstæð veiðarfæri, togveiðarfæri og hringnót í fiskveiðilandhelgi Íslands skulu merkt á greinilegan hátt með skipaskrárnúmeri fiskiskips svo sem segir í reglugerð þessari. Heimilt er í stað þessa að merkja veiðarfæri með IMO-númeri skips, sé því til að dreifa.

2. gr.

*Kyrrstæð veiðarfæri*

Allar niðurstöður skulu, með varanlegri merkingu, vera greinilega merktar.

Baujur skulu vera á báðum endum allra lagna og merktar með flaggi sem komið er fyrir efst á baujustönginni. Auk þessa skulu allir belgir merktir. Merkingar á baujuflöggum og belgjum skulu vera greinilegar og skulu stafir stórir og skýrir.

Þegar veiðarfæri er lagt á botndýpi sem er meira en 400 metrar skal á báðum endabaujum vera staðsetningarmerki (AIS). Um MMSI merki fer samkvæmt reglugerð um skipulag, úthlutun og notkun númera, númeraraða og vistfanga á sviði fjarskipta.

Þá veiðarfæri er samsett úr fleiri einingum skal við netaveiðar merkja hvern blýtein og flottein, við línuveiðar hvern bala/rekka, og við gildruveiði hverja gildru.

Hverja netatrossu skal merkja þannig að á miðju baujustangar á vestari enda hennar skal komið fyrir netahring (floti), sem hæglega má losa og færa milli bauja. Leggi skip net sín á svæði þar sem togveiðar eru heimilar, er skylt að auðkenna vestari enda neta­trossa með hvítu blikkljósi.

3. gr.

*Togveiðarfæri og hringnót*

Togveiðarfæri, það er botnvörpu-, flotvörpu og dragnót, skal merkja á efri enda stjórnborðsvængs og innan við þrjá metra frá pokaenda (kolllínu).

Hringnætur skal merkja þannig að sett verði þrjú merki á korkalínu (báða enda og fyrir miðju) og þrjú merki á blýtein á sama hátt.

**II. Töpuð veiðarfæri**

4. gr.

*Töpuð veiðarfæri*

Tapist veiðarfæri skal þegar hefja leit að þeim og skal leitast við að slæða þau upp. Þetta gildir einnig þegar hluti veiðarfæra tapast.

Takist ekki að slæða upp veiðarfæri skal tilkynna það Landhelgisgæslu Íslands og Fiskistofu og skýra frá staðsetningu veiðarfæranna eins nákvæmlega og unnt er. Upplýsa skal um eftirfarandi:

1. Skipaskrárnúmer skips
2. tegund veiðarfæris
3. fjöldi eða magn tapaðra veiðarfæra
4. tími þegar veiðarfæri tapast
5. staðsetning

Skrá skal þessar upplýsingar jafnframt í afladagbók skips. Það gildir einnig þegar um er að ræða hluta veiðarfæris.

Sá sem finnur merkt en töpuð veiðarfæri getur tilkynnt um fundinn til hlutaðeigandi útgerðar eða Fiskistofu

5. gr.

*Gildistaka o.fl.*

Reglugerð þessi er sett með heimild í lögum um umgengni um nytjastofna sjávar og lögum um veiðar í atvinnuskyni.

Brot gegn reglugerð þessari geta varðað sviptingu veiðileyfis skv. IV. kafla laga um umgengni um nytjastofna sjávar auk þess að varða sektum skv. 23. og 24. gr. sömu laga.

Reglugerðin öðlast gildi 1. janúar 2020.